b'\n_START_ARTICLE_\nHukwe Zawose\n_START_SECTION_\nLapsuus\n_START_PARAGRAPH_\nHukwe Zawose kasvoi lapsuutensa maaseudulla Dodomassa. Karjanhoidon lomassa h\xc3\xa4n opetteli laulamaan ja soittamaan Gogo-heimon kansanmusiikkia. Opittuaan soittamaan ja laulamaan h\xc3\xa4n alkoi kiert\xc3\xa4\xc3\xa4 esiintym\xc3\xa4ss\xc3\xa4 ymp\xc3\xa4r\xc3\xb6iviss\xc3\xa4 kyliss\xc3\xa4.\n_START_SECTION_\nUra\n_START_PARAGRAPH_\nHukwe Zawose sai huomattavasti julkisuutta, kun Tansanian ensimm\xc3\xa4inen presidentti Julius Nyerere kutsui h\xc3\xa4net Dar es Salaamiin ty\xc3\xb6skentelem\xc3\xa4\xc3\xa4n ja asumaan. Zawose keikkaili aktiivisesti ulkomailla 1980-luvulla yhdess\xc3\xa4 yhtyeens\xc3\xa4 Master Musicians of Tanzanian kanssa. Vieraillessaan Britanniassa yhtye nauhoitti vuonna 1985 julkaistun Tanzania Yetu-levyn sek\xc3\xa4 vuonna 1987 julkaistun Mateso-levyn. _NEWLINE_Palattuaan Britanniasta Hukwe Zawose asettui Bagamoyoon opettamaan Bagamoyo College of Art oppilaitoksessa. Vuonna 1996 julkaistiin Hukwe Zawosen ja h\xc3\xa4nen Chibite yhtyeens\xc3\xa4 levy Chibite. Chibite nauhoitettiin Britanniassa. Levyll\xc3\xa4 soittaa my\xc3\xb6s Hukwe Zawosen veljenpoika Charles Zawose, joka on my\xc3\xb6s tunnettu mbiran soittaja. Hukwe Zawose soitti Chibite levyll\xc3\xa4 my\xc3\xb6s huilua ja viulua._NEWLINE_Vuonna 2002 Hukwe Zawose osallistui toisena esiintyj\xc3\xa4n\xc3\xa4 Peter Gabrielin Growning Up-kiertueeseen sek\xc3\xa4 nauhoitti yhteisty\xc3\xb6ss\xc3\xa4 tuottaja/kitaristi Michael Brookin kanssa traditionaalista it\xc3\xa4-afrikkalaista musiikkia sek\xc3\xa4 elektronista musiikkia yhdistelev\xc3\xa4n levyn Assembly. Zawose vieraili my\xc3\xb6s Peter Gabrielin kappaleessa Animal Nation.\n_START_SECTION_\nKuolema\n_START_PARAGRAPH_\nHukwe Zawose kuoli kotonaan Bagamoyossa 30. joulukuuta 2003.'